als_Latn dik_Latn sag_Latn
Tom Doshi sërish në Prokurori, kërkon hetues ndërkombëtarë (Burimi: Gazeta-Shqip, www.gazeta-shqip.com)
Tom Doshi sërish në Prokurori, kërkon hetues ndërkombëtarë
Teksa në kryeqytet zhvillohej protesta e opozitës, deputeti Tom Doshi është rikthyer për herë të tretë në Prokurorinë e Krimeve të Rënda, por kësaj radhe as për të kallëzuar e as për të rrëfyer.
Prokuroria e Krimeve të Rënda, tha se deputeti Doshi ka dorëzuar kërkesën që çështja e tij të hetohet nga prokurorë ndërkombëtarë.
Kjo kërkesë e Doshit, vjen 10 ditë pasi Prokurori i Përgjithshëm, Adriatik Llalla urdhëroi çeljen e hetimeve kryesisht, referuar deklaratave publike të deputetit që u shpreh se ndaj tij ishte përgatitur një komplot për ta vrarë.
Megjithëse hetimet janë të regjistruara për veprën “vrasje për shkak të rrethanave cilësuese të mbetur në tentativë”, duke shënuar po ashtu një rekord zyrtarësh më të lartë të shtetit që po dalin para prokurorëve, vetë deputeti denoncues nuk ka besim tashmë tek drejtësia shqiptare.
Kjo mesa duket është edhe arsyeja kryesore e dorëzimit të kësaj kërkese, që gjithsesi ka pak shanse që të merret në konsideratë për shkak të kufizimeve që ka legjislacioni shqiptar.
Burimet shpjegojnë se ligji shqiptar nuk lejon hetimin e një çështjeje nga prokurorë të huaj, përveç rasteve kur organi i akuzës kërkon asistencë apo ndihmë për ekspertizë të huaj për çështje që janë të vështira për t’u përfunduar në vendin tonë.
Vitet e fundit, ekspertiza është kërkuar për vetëm katër çështje, që në fakt ishin edhe të ndjeshme, si letër-porosia për ekspertizë në rastin e Gërdecit, për ekspertizën për vdekjen e Kosta Trebickës, për videon Meta-Prifti dhe për ekspertizën e armëve pas protestës së 21 janarit.
Në fakt, kërkesën për hetim ndërkombëtar, deputeti Doshi e njoftoi më herët në rrjetin social “Facebook”, ndërkohë që ai këmbëngul se i gjithë ky skenar do të vihej në lojë për llogari të Ilir Metës.
Nga ana tjetër, prokurorët po vijojnë të zgjerojnë listën e personave që do të merren në pyetje. Kështu, në orën 18:00 janë thirrur për t’u pyetur sot për këtë dosje, deputetët e LSI-së Petrit Vasili dhe Spartak Braho, si dhe deputeti demokrat, Edi Paloka.
13.03.2015
Burimi: Gazeta-Shqip
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn unk als_Latn